DA Den Europæiske Unions Tidende C 301/43

Sag anlagt den 26. august 2008 — Atlantean mod Kommissionen

(Sag T-368/08)

(2008/C 301/74)

Processprog: engelsk

Parter

Sagsøger: Atlantean Ltd (Killybegs, Irland) (ved solicitors M. Fraser og D. Hennessy, og barristers G. Hogan SC, E. Regan og C. Toland)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutning K(2008) 3236 af 26. juni 2008 vedrørende Irlands forespørgsel om Atlantean Ltd, som er rettet til Irland, annulleres.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Under denne sag nedlægger sagsøgeren påstand om delvis annullation af Kommissionens beslutning K(2008) 3236 endelig udg. af 26. juni 2008 om afslag på Irlands ansøgning vedrørende sagsøgerens fartøj Atlantean med henblik på forøgelse af kapaciteten inden for rammerne af det fjerde flerårige udviklingsprogram (FUP IV) af hensyn til forbedringer vedrørende sikkerhed, navigation til søs, hygiejne, produktkvalitet og arbejdsforhold for fartøjer med en længde over alt på mere end 12 m. Kommissionens første beslutning 2003/245/EF af 4. april 2003 (1) om afslag på Irlands ansøgning blev annulleret ved Retten i Første Instans' dom af 13. juni 2006, i det omfang den finder anvendelse på sagsøgerens fartøj Atlantean (2).

Til støtte for sine påstande anfører sagsøgeren, at den anfægtede beslutning ikke blev truffet på grundlag af de kriterier, som er fastsat i Rådets beslutning 97/413/EF (3), som efter sagsøgerens opfattelse må udgøre det rigtige retsgrundlag, men på grundlag af artikel 11, stk. 5, i Rådets forordning nr. 2371/2002/EF (4). Sagsøgeren gør derfor gældende, at Kommissionen ikke blot manglede kompetence til at træffe beslutningen, men også tilsidesatte forbuddet mod at udstede retsakter med tilbagevirkende gyldighed, retssikkerhedsprincippet, princippet om beskyttelse af den berettigede forventning samt principperne om ikke-diskriminering, ligebehandling og proportionalitet. Endvidere anfører sagsøgeren, at Kommissionen tilsidesatte sin begrundelsespligt i henhold til artikel 253 EF samt sagsøgerens ret til at blive hørt og dennes ejendomsret. Endelig gør sagsøgeren gældende, at Kommissionen misbrugte sine beføjelser, handlede i ond tro (mala fides) og begik en uundskyldelig og åbenbar fejl i sin beslutning, ligesom den overskred grænserne for sin skønsbeføjelse.

Ifølge sagsøgeren har Kommissionen med vedtagelsen af den anfægtede beslutning søgt at forpurre det hermed sammenhængende erstatningskrav, som sagsøgeren har gjort gældende i sag T-125/08 (5), der verserer ved Retten, og var derfor ikke i god tro (bona fide).

(1) EUT L 90, s. 48.

(2) Sag T-192/03, Atlantean Ltd. mod Kommissionen, Sml. 2006 II, s. 42.

(3) Rådets beslutning af 26.6.1997 om mål og detaljerede regler for en omstrukturering af Fællesskabets fiskerisektor i perioden fra 1.1.1997 til 31.12.2001 med henblik på at opnå en bæredygtig ligevægt mellem ressourcerne og udnyttelsen heraf (EFT L 175, s. 27).

(4) Rådets forordning (EF) nr. 2371/2002 af 20.12.2002 om bevarelse og bæredygtig udnyttelse af fiskeressourcerne som led i den fælles fiskeripolitik (EFT L 358, s. 59).

(5) Sag T-125/08, Atlantean Ltd mod Kommissionen (EUT C 116, s. 28).